
ТЛУМАЧАЛЬНАЯ ЗАПІСКА


Гісторыя беларускага мовазнаўства — вучэбная дысцыпліна, мэтай якой з'яўляецца даследаванне стану лінгвістычнай думкі пачынаючы ад першых упамінанняў пра мову беларускага насельніцтва да навуковых распрацовак ХХ ‑ пачатку ХХΙ ст. Вывучэнне гісторыі беларускага мовазнаўства адбываецца ў цеснай сувязі з такімі дысцыплінамі гісторыка-лінгвістычнага цыкла, як беларуская палеаграфія, гісторыя беларускай літаратурнай мовы, беларуская дыялекталогія.


Курс займае важнае месца ў сістэме падрыхтоўкі спецыяліста-філолага, паколькі дазваляе з вышыні сённяшніх дасягненняў ацаніць стан вывучэння беларускай літаратурнай мовы і яе тэрытарыяльных гаворак на працягу ΧVII — XVIII стст., калі пачалі складвацца першыя ўяўленні аб культуры, побыце, фальклоры і мове беларусаў. Веданне гісторыі беларускага мовазнаўства неабходна для разумення шляхоў і спосабаў фарміравання беларускай нацыянальнай мовы, прагназавання яе далейшага развіцця ва ўмовах беларуска-рускага дзяржаўнага двухмоўя. Гісторыя беларускага мовазнаўства паказвае, як і ў тыя часы, што былі неспрыяльнымі для развіцця беларускай мовы,  ва ўмовах адмаўлення самастойнасці беларускага народа і каштоўнасці яго мовы, перадавыя вучоныя па крупінцы збіралі і вывучалі яе факты, раскрывалі ўласцівую ёй адметнасць, сцвярджалі аб яе вялікіх патэнцыяльных магчымасцях. Старонкі гісторыі беларускага мовазнаўства поўныя яркіх прыкладаў самаахвярнага служэння яго прадстаўнікоў свайму прафесійнаму і грамадзянскаму абавязку — паглыбляць распрацоўку нацыянальнай спецыфікі беларускай мовы, дбаць аб далейшым павышэнні яе культуры і росце аўтарытэту ў грамадстве. Усё гэта сведчыць аб вялікім пазнавальным і культурна-выхаваўчым значэнні гісторыі беларускага мовазнаўства ў сістэме філалагічных дысцыплін.


Прыкладны расклад гадзін па відах навучання:

усяго — 36 гадзін, у тым ліку 20 лекцыйных, 10 –– практычных заняткаў, 6 гадзін — самастойная праца студэнтаў пад кантролем выкладчыка (КСР).

УВОДЗІНЫ

Прадмет і задачы гісторыі беларускага мовазнаўства. Значэнне курса, яго сувязь з іншымі навуковымі дысцыплінамі. Змест паняцця "беларускае мовазнаўства". Перыядызацыя гісторыі беларускага мовазнаўства. Крыніцы вывучэння гісторыі беларускага мовазнаўства. Бібліяграфіі і агляды прац па беларускім мовазнаўстве.


Перадгісторыя беларускага мовазнаўства. Развіццё лінгвістычнай думкі ў антычным свеце.
РАЗВІЦЦЁ БЕЛАРУСКАГА МОВАЗНАЎСТВА 

Ў ДАКАСТРЫЧНІЦКІ ПЕРЫЯД


Развіццё граматычнай думкі ва ўсходніх славян старажытнай пары. Тлумачэнне асобных слоў і тэрмінаў у кнігах ΧΙ — ΧΙΙΙ стст. — Зборніку Святаслава 1073 г., богаслужбовых кнігах тыпу Псалтыра, Апостала, Чэццяў і інш. Пераклад і тлумачэнне незразумелых слоў на палях і ў тэксце ўсходне (беларуска) славянскіх старадрукаў (Францыск Скарына, Васіль Цяпінскі, Сымон Будны, Іван Фёдараў, Мялецій Сматрыцкі). Старажытныя лексікаграфічныя дапаможнікі ("Лексіс" Лаўрэнція Зізанія, "Лексікон славенароскі" Памвы Бярынды і інш.). Буквары, граматыкі і іншыя вучэбныя дапаможнікі (Іван Фёдараў, Спірыдон Собаль, Лаўрэнцій Зізаній, Мялецій Сматрыцкі, Іван Ужэвіч). Юрый Крыжаніч як даследчык беларускай мовы.


Нараджэнне параўнальна-гістарычнага мовазнаўства (Франц Боп, Расмус Хрысціян Раск, Вільгельм Гумбальт, Йозеф Добраўскі, Павел Шафарык, Аўгуст Шлейхер, Франц Міклашыч, Ватраслаў Ягіч, Аляксандр Вастокаў, Ізмаіл Сразнеўскі і інш.).


Вывучэнне беларускай мовы ў першай палавіне ΧΙΧ ст. Адносіны грамадскасці да беларускай мовы. Погляды К. Калайдовіча, З. Даленгі-Хадакоўскага, Д. Языкава, Ф. Галатузава, П. Шпілеўскага на характар мовы беларусаў. Першыя працы аб беларускай мове (С.-Б. Ліндэ, А. Міцкевіч, К.Калайдовіч, П. Шафарык, І. Грыгаровіч). Ян Чачот як даследчык беларускай мовы. Беларускі матэрыял у шматмоўным слоўніку Ф. Шымкевіча. 


Вывучэнне беларускай мовы ў другой палавіне ΧΙΧ ст. Тагачасныя ўмовы навуковай распрацоўкі беларускай мовы. Роля К. Каліноўскага і Ф. Багушэвіча ў абуджэнні цікавасці да мовы беларускага народа. Этналінгвістычнае апісанне жыцця і побыту народа. Вывучэнне мясцовых гаворак (П. Шэйн, Е. Раманаў, М. Янчук, А. Сержпутоўскі, М. Федароўскі, М. Нікіфароўскі, С. Мікуцкі і інш). Іван Насовіч як мовазнавец, значэнне яго "Слоўніка беларускай гаворкі" для далейшага збору і сістэматызацыі лексічнага багацця беларускай мовы. Вывучэнне гісторыі беларускай мовы (А. Шахматаў, У. Даль, А. Сабалеўскі, Ф. Буслаеў, П. Уладзіміраў і інш.).


Вывучэнне беларускай мовы ў пачатку ХХ ст. Распрацоўка агульных пытанняў беларускага мовазнаўства. Пытанні мовы ў працах рускіх і замежных лінгвістаў (І. Агіенка, В. Багародзіцкі, М. Карпінскі, С. Пташыцкі, А. Шахматаў і інш.). Зрухі ў вызначэнні статуса беларускай мовы, што адбываліся пад уздзеяннем грамадска-палітычных абставін.


Пытанні развіцця беларускай літаратурнай мовы, яе нармалізацыі, ролі ў грамадскім жыцці, у адраджэнні нацыянальнай культуры на старонках газет "Наша ніва", "Наша доля", "Гоман", "Дзянніца", розных перыядычных і неперыядычных выданняў. Першыя беларускія чытанкі: "Беларускі лемэнтар, або Першая навука чытання" (1906), "Першае чытанне для дзетак беларусаў" (1906) Цёткі, "Другое чытанне для дзяцей беларусаў" (1910) Якуба Коласа.


Вывучэнне вусна-гутарковай мовы. "Этнографическая карта белорусского племени" (1903) Яўхіма Карскага. Этналінгвістычныя і дыялекталагічныя распрацоўкі беларускай мовы ў пачатку ХХ ст. (А. Сержпутоўскі, І. Сербаў, А. Сабалеўскі, Д. Зяленін, М. Доўнар-Запольскі). "Смоленский областной словарь" (1914) Уладзіміра Дабравольскага, беларуска-польска-рускі слоўнік Язэпа Ціхінскага.


Вывучэнне гісторыі беларускай мовы. Працы па гісторыі ўсходніх славян, дыялекталогіі, гістарычнай фанетыцы і граматыцы А. Шахматава, С. Пташыцкага, У. Ператца.


Яўхім Карскі — заснавальнік беларускага мовазнаўства. Агульныя звесткі пра навуковую дзейнасць Я. Карскага. Працы Я. Карскага па дыялекталогіі і гісторыі беларускай мовы. "Беларусы" як энцыклапедыя беларусазнаўства.
РАЗВІЦЦЁ БЕЛАРУСКАГА МОВАЗНАЎСТВА

З 1918 ПА 1941 гг.

Спецыфіка савецкага перыяду ў развіцці беларускай лінгвістыкі. Традыцыі і наватарства ў параўнанні з лінгвістычнай навукай папярэдніх гадоў.

Перыядызацыя гісторыі беларускага мовазнаўства 1918–1941 гг. Арганізацыйнае афармленне першых беларускіх навуковых устаноў. Беларускае навуковае таварыства (БНТ) у Вільні.

Першыя арганізацыйныя захады беларускага савецкага мовазнаўства. Стварэнне Навукова-тэрміналагічнай камісіі (люты 1921 г.) і Інстытута беларускай культуры (студзень 1922 г.).

Распрацоўка беларускай нацыянальнай тэрміналогіі. Зыходная база пры стварэнні беларускай навуковай тэрміналогіі. Першыя публікацыі Навукова-тэрміналагічнай камісіі. Пошукі канцэпцыі распрацоўкі беларускай нацыянальнай тэрміналогіі. Выданні серыі "Беларуская навуковая тэрміналогія" і іншыя тэрміналагічныя слоўнікі 20-х — пачатку 30-х гадоў.

Стварэнне ў 1920-я гады практычных перакладных слоўнікаў. Зыходная база пры стварэнні першых беларускіх слоўнікаў савецкага часу. "Сямімоўны слоўнік" (Лейпцыг, 1918). Лексікаграфічныя працы, падрыхтаваныя з удзелам М. Гарэцкага. Лексікаграфічная дзейнасць М. Байкова. Падрыхтоўка слоўніка жывой беларускай мовы. "Беларуска-расійскі слоўнік" 1926 г. і "Расійска-беларускі слоўнік" 1928 г. М. Байкова і С. Некрашэвіча. "Падручны беларуска-польскі слоўнік" Б. Друцкага-Падбярэскага (Вільня, 1929). "Яўрэйска-беларускі слоўнік" С. Плаўніка і Н. Рубінштэйна (1932).

Распрацоўка фанетыкі і граматыкі."Беларуская граматыка для школ" Б. Тарашкевіча як зыходная база арфаграфічнага рэгулявання ў 1920-я гады. Першыя правапісныя дапаможнікі Я. Лёсіка і праца "Правапіс спрэчных дзеяслоўных форм" С. Некрашэвіча. Артыкулы Я.Лёсіка і арфаграфічная дыскусія сярэдзіны 20-х гадоў. Акадэмічная канферэнцыя па рэформе беларускага правапісу і азбукі 1926 г. як навуковая і палітычная падзея. Дзейнасць правапіснай камісіі Інбелкульта ў 1927 — 1929 гадах. Праект беларускага правапісу 1930 года.

Усталяванне граматычных нормаў і распрацоўка фанетыкі беларускай мовы (1920-я гады). "Беларуская граматыка для школ" як зыходная база граматычнага рэгулявання ў 1920-ыя гады. Дапаможнікі па фанетыцы, марфалогіі і сінтаксісу Я. Лёсіка. Падручнік "Беларуская мова" А. Багдановіча (1927). Граматычныя дыскусіі другой паловы 20-х гадоў.

Распрацоўка ў 20-я гады канцэпцыі фарміравання беларускай літаратурнай мовы. Зыходная база пры стварэнні канцэпцыі беларускай літаратурнай мовы. Арыентацыя на народную мову як асноўны падыход у працэсе ўсталявання літаратурных нормаў. Працы "Некаторыя ўвагі да беларускае літаратурнае мовы" Я. Лёсіка (1924 — 1925) і "Да пытання аб укладанні слоўніка жывой беларускай мовы" С. Некрашэвіча (1925). Даклад "Пра некаторыя важнейшыя недахопы беларускай літаратурнай мовы" І. Воўка-Левановіча (1929).

Вывучэнне моўна-стылістычных асаблівасцей мастацкіх твораў. Назіранні над асаблівасцямі мовы мастацкіх твораў як спосаб вывучэння гісторыі беларускай літаратурнай мовы. Артыкулы П.Бузука "Мова і правапіс твораў Якуба Коласа", "Галоўныя асаблівасці мовы Ц.Гартнага", "Мова і правапіс Ц.Гартнага". Даследаванне Я.Лёсіка "Граматычны склад мовы Ц.Гартнага". 

Працы ў галіне культуры мовы. Удзел вядучых мастакоў слова ў вырашэнні надзённых мовазнаўчых задач. Пытанні культуры мовы ў артыкулах Кузьмы Чорнага. Уладзімір Дубоўка як мовазнавец. Лінгвістычныя погляды Якуба Коласа. Мовазнаўчыя праблемы ў асвятленні часопісаў "Полымя" ("Полымя рэвалюцыі"), "Маладняк" і "Узвышша". Удзел пісьменнікаў у зацвярджэнні рэформы беларускай мовы 1933 года. Зборнік “Пісьменнік і мова”. Пачатак лінгвістычнай дзейнасці Пятра Глебкі і Кандрата Крапівы.

Дыялекталагічныя даследаванні. Праграма вывучэння беларускіх гаворак Я. Карскага і яго падручнік "Русская диалектология" (1924). Дзейнасць у галіне беларускай дыялекталогіі П. Растаргуева. Даследаванні беларускіх гаворак С. Некрашэвіча і І. Воўка-Левановіча. "Спроба лінгвістычнае геаграфіі Беларусі" П. Бузука (1928) як адзін з першых дыялекталагічных атласаў у славістыцы. Дыялектная лексікаграфія 20-ых гадоў (М. Каспяровіч, М. Шатэрнік і інш.).

Вывучэнне гісторыі беларускай мовы. Другі выпуск трэцяга тома манаграфіі Я. Карскага "Белорусы". "Лекцыі па гісторыі беларускай мовы" (1927) і іншыя працы І. Воўка-Левановіча. Даследаванне праблемы паходжання беларускай мовы. Падрыхтоўка гістарычнага слоўніка беларускай мовы. Распрацоўка праблем гісторыі беларускай мовы за межамі Беларусі (Х. Станг, А. Мартэль).

Рэфармаванне правапісу. Падрыхтоўка праектаў правапісу беларускай мовы ў 1932 — 1933 гадах. Рэформа беларускай мовы 1933 года. Уплыў структурных, асяроддзевых, культурных і сітуацыйных фактараў на правядзенне рэформы. Дзейнасць палітычнай правапіснай камісіі ЦК КПБ. Дэкрэт СНК БССР "Аб зменах і спрашчэнні беларускага правапісу" ад 26 жніўня 1933 года як паваротны пункт у гісторыі беларускай мовы.

Палітычная лінгвістыка 1930-х гг. Пастанова ЦК КП(б)Б "Вынікі дыскусіі аб мовазнаўстве" 1930 г. Калектыўная праца "Мовазнаўства" шматтомнага выдання "Навука" на службе нацдэмаўскай контррэвалюцыі". Рэзалюцыя пленума ЦК і Мінскага гаркома КП(б)Б ад 12–15 сакавіка 1933 г. і яе значэнне для мовазнаўства 30-х гадоў. Зборнік "Пісьменнікі БССР аб рэформе правапісу беларускай мовы" і артыкулы зборніка "Пісьменнік і мова". Дыскусія вакол артыкула П. Глебкі "Праца над словам". Ліст сакратара ЦК КПБ П. Панамарэнкі "Аб беларускай мове, літаратуры і пісьменніках" у ЦК ВКП(б). 

Славістычныя і этымалагічныя даследаванні. Леў Цвяткоў як славіст. Славістычныя зацікаўленні П. Бузука і І. Воўка-Левановіча. Этымалагічныя даследаванні М. Когена.

Развіццё мовазнаўства ў Заходняй Беларусі. Распрацоўкі па тэрміналогіі і лексікаграфіі. "Падручны расійска-крыўскі (беларускі) слоўнік" і "Гісторыя беларускай (крыўскай) кнігі" В. Ластоўскага. Мовазнаўства на старонках часопісаў "Крывіч", "Калоссе", "Шлях моладзі".

Я. Станкевіч і часопіс "Родная мова".

Лінгвістычная дзейнасць віленскага Беларускага навуковага таварыства.

Беларускае мовазнаўства пасля 1933 года. "Змена вех" у моўным будаўніцтве. Працы па фанетыцы і марфалогіі сярэдзіны 30-х гадоў. "Руска-беларускі слоўнік" пад рэдакцыяй А. Александровіча. Нявыдадзены двухтомны руска-беларускі слоўнік. Правапісная дыскусія і абмеркаванне шляхоў развіцця беларускай мовы ў канцы 30-х гадоў. Граматычныя працы канца 30-х — пачатку 40-х гадоў. Ц. Ломцеў як даследчык беларускай мовы.

Паланістыка і ідышыстыка. Паланістыка ў Беларусі ў 1920–1930-я гг. Ідышыстыка ў Беларусі. "Дыялекталогія ідыш" М. Вэйнгера (1929). "Моўны атлас ідыш Савецкага Саюза" Л. Віленкіна (1931).
РАЗВІЦЦЁ БЕЛАРУСКАГА МОВАЗНАЎСТВА

ПАСЛЯ ВЯЛІКАЙ АЙЧЫННАЙ ВАЙНЫ

Распрацоўка правапісу і граматычных нормаў

сучаснай беларускай літаратурнай мовы.

Пасляваенныя акадэмічныя граматыкі і агульныя курсы сучаснай беларускай літаратурнай мовы. Пытанне аб прынцыпе беларускага правапісу. Дзейнасць арфаграфічнай камісіі на чале з Якубам Коласам (дзяржаўнае рэгуляванне правапісу і арфаграфіі, пастанова Савета Міністраў БССР "Аб удакладненні і частковых зменах існуючага беларускага правапісу" 1957 г.). "Правілы беларускай арфаграфіі і пунктуацыі" 1959 г. Выданне падручнікаў і вучэбных дапаможнікаў па беларускай мове для сярэдняй і вышэйшай школы, арфаграфічных слоўнікаў (працы Л. Бурака, Я. Камароўскага, У. Куліковіча, М. Лобана, М. Судніка Л. Сямешкі і інш.). Пасляваенныя акадэмічныя граматыкі і агульныя курсы сучаснай беларускай літаратурнай мовы.

Дзейнасць Ц. Ломцева ("Белорусский язык". М., 1951; "Грамматика белорусского языка" М., 1956). "Курс сучаснай беларускай мовы з гістарычнымі каментарыямі" П. Юргелевіча (Мн.,1974). "Беларуская мова" М. Булахава, М. Гурскага, М. Марчанкі (Мн.,1955–1958). Манаграфічныя даследаванні М. Булахава, М. Жыдовіч, А. Крывіцкага, Ю. Мацкевіч, Д. Лявончанкі, А. Наркевіча, П. Шубы, і інш. Спецыяльныя і вучэбныя дапаможнікі для універсітэтаў. Даследаванне беларускай мовы ў працах замежных лінгвістаў (Н. Амельянюк, Г. Бідэра, Р.Г.А. дэ Брэя, П. Вэкслера, К. Гутшміта, Дж. Дынглі, А. Золтана, П. Дж.Мэё, Т. Рота-Жэброўскага, Л. Шнэйдэра і інш.). Дыскусіі аб беларускім правапісе ў канцы ХХ – пачатку ХХІ ст.

Распрацоўка фанетыкі і граматыкі 

сучаснай беларускай літаратурнай мовы.

 Вывучэнне фанетычных сродкаў мовы. Зараджэнне эксперымен-тальнай фанетыкі. Манаграфія А. Падлужнага і В. Чэкмана "Гукі бела-рускай мовы" (Мн.,1973). Калектыўная праца "Галосныя гукі беларускай мовы" (Мн.,1975). Дзейнасць Л. Выгоннай, А. Крывіцкага, А. Падлужнага, В. Чэкмана і інш. Вывучэнне прасадычных сродкаў беларускай мовы. Асвятленне пытанняў, звязаных з націскам, інтанацыяй і іншымі фанетычнымі сродкамі, у даследаваннях М. Бірылы, Л. Вардамацкага, Л. Выгоннай, Я. Івашуціч, Г. Мятлюк, В. Русак, Э. Якушава і інш. Працы польскіх лінгвістаў М. Аляхновіча, І. Савіцкай, Э. Смулковай і інш. Пытанні арфаэпіі ў працах М. Бірылы, А. Падлужнага, Ф. Янкоўскага і інш.

Вывучэнне словаўтваральных сродкаў сучаснай беларускай літаратурнай мовы. Новы ўзровень словаўтваральных даследаванняў у акадэмічных граматыках і агульных курсах сучаснай беларускай літаратурнай мовы. Манаграфіі М. Васілеўскага, П. Вярхова, Т. Гнеўкі,           А. Лукашанца, В. Мартынава, М. Паўленкі, М. Прыгодзіча, Л. Шакуна, П. Шубы, М. Ярмаш і інш. Стварэнне дапаможнікаў для вывучэння марфемнага складу слоў і словаўтварэння.

Вывучэнне марфалагічнага ладу сучаснай беларускай літаратурнай мовы. Дзейнасць М. Булахава, П. Вярхова, М. Жыдовіч, Ю. Мацкевіч, А. Наркевіча, Т. Сцяшковіч, П. Шубы і інш. Марфалагічнае апісанне часцін мовы ў параўнанні з іншымі мовамі (даследаванні У. Анічэнкі, М. Затаўканюка, І. Кісялёва, Г. Піўтарака, Д. Станішавай, А. Супруна, А. Шаранды і інш.). Апісанне асобных з’яў марфалагічнага ладу сучаснай беларускай літаратурнай мовы ў манаграфіях Л. Антанюк, Я. Івашуціч, С. Кечык, А. Рудэнка і інш.

Вывучэнне сінтаксісу сучаснай беларускай літаратурнай мовы. Пашырэнне тэматыкі сінтаксічных даследаванняў. Даследаванне словазлучэнняў у манаграфіях Г.Арашонкавай і В. Лемцюговай, Т. Бандарэнкі, А. Міхневіча, А. Наркевіча, Л. Падгайскага, М. Яўневіча і інш. Вывучэнне сінтаксічных адзінак у працах М. Аўласевіча, Г. Базыленкі, Л. Бурака, Н. Гаўрош, З. Данільчык, Т. Рамзы. Супастаўляльна-параўнальнае апісанне сінтаксічных з’яў сучаснай беларускай літаратурнай мовы ў манаграфіях М. Канюшкевіч, Б. Нормана і інш. Тэарэтычныя і практычныя пытанні вывучэння сінтаксісу ў школе ў працах В. Протчанкі.

Праца ў галіне лексікалогіі і лексікаграфіі,

фразеалогіі і фразеаграфіі.
Стварэнне перакладных і іншых філалагічных слоўнікаў. Выданне акадэмічных перакладных слоўнікаў, "Тлумачальнага слоўніка беларускай мовы" (Мн., 1977 – 1982). Ацэнка ТСБМ у перыядычным друку. Выданне і перавыданні "Тлумачальнага слоўніка беларускай літаратурнай мовы". "Слоўнік беларускай мовы" пад рэд. М.В. Бірылы (Мн., 1987). Слоўнікі для школ (А. Баханькова, І. Гайдукевіча, П. Шубы; С. Грабчыкава; К. Кобы-зевай, Г. Хаткевіч; М. Шчарбун і інш.). Выданне "Слоўніка мовы "Нашай Нівы" ў 5 тамах, "Слоўніка мовы Янкі Купалы" ў 8 тамах. Стварэнне лексікаграфічных дапаможнікаў, прысвечаных праблемам параніміі і аманіміі; выданне двухмоўных размоўнікаў. З’яўленне слоўнікаў эпітэтаў, сінонімаў і блізказначных слоў, частотнага слоўніка, слоўніка антонімаў, асацыятыўнага слоўніка і інш. Выданне іншых перакладных і шматмоўных слоўнікаў. Тэорыя і гісторыя лексікаграфіі ў працах М. Гуліцкага, В. Шчэрбіна і інш.

Распрацоўка беларускай нацыянальнай тэрміналогіі. Стварэнне ў 1979 г. Тэрміналагічнай камісіі пры АН БССР. Выданне "Беларускай энцыклапедыі" ў 18 тамах, пяцітомнай "Энцыклапедыі літаратуры і мастацтва Беларусі", спецыяльных тэрміналагічных слоўнікаў па розных галінах навукі. Вывучэнне асаблівасцей станаўлення і развіцця тэрміналагічных сродкаў сучаснай беларускай літаратурнай мовы ў даследаванні "Тэорыя і практыка беларускай тэрміналогіі" (Мн., 1999), у працах В. Краснея. Даследаванне асобных тэрмінасістэм у працах Л. Антанюк, Г. Гваздовіч, І. Германовіча, М. Дабрыян, А. Лапкоўскай і інш.

Распрацоўка лексікалогіі сучаснай беларускай літаратурнай мовы. Пытанні лексікалогіі ў пасляваенных граматыках і агульных курсах сучаснай беларускай літаратурнай мовы. Дапаможнікі для сярэдняй школы (М. Абабуркі, В. Краснея і інш.). Выданне спецыяльных зборнікаў прац па розных пытаннях беларускай лексікалогіі. "Лексікалогія беларускай літаратурнай мовы" (Мн.,1994). Пытанні фарміравання беларускай лексікі ў манаграфіі А. Баханькова. Праблемы развіцця і ўдасканалення лексічных сродкаў сучаснай беларускай літаратурнай мовы ў манаграфічных даследаваннях М. Булахава, М. Крукоўскага. Праблемы ўзаемаадносін беларускай і рускай лексічных сістэм у працах А. Супруна. Пытанні выкарыстання лексічных сродкаў у тэкстах мастацкай літаратуры ў працах М. Абабуркі, Г. Малажай і інш. Актуальныя пытанні і перспектывы развіцця лексікалогіі сучаснай беларускай літаратурнай мовы.

Анамастычныя даследаванні. Фарміраванне на Беларусі нацыянальнай анамастычнай школы. Навукова-тэарэтычнае асвятленне праблем беларускай анамастыкі ў даследаваннях М. Бірылы, М. Грынблата, В. Лемцюговай і інш. Вывучэнне разрадаў тапанімічнай лексікі ў працах В. Жучкевіча, Я. Адамовіча, Г. Мезенка, А. Рогалева, В. Шура і інш. Працы польскіх даследчыкаў па тапаніміцы беларуска-польскага пагранічча. Вывучэнне антрапаніміі на матэрыяле помнікаў беларускага пісьменства. Слоўнікі Я. Рапановіча, І. Яшкіна. Выданне "Анамастычнага слоўніка твораў Якуба Коласа". Перспектывы развіцця беларускай анамастыкі.

Распрацоўка беларускай фразеалогіі і выданне фразеалагічных слоўнікаў. Фразеалагічныя слоўнікі П. Ахрыменкі і М. Буцько, В. Ліцвінкі і Л. Царанкова, С. Майхровіча, Я. Рапановіча, Р. Шкрабы і І. Шкрабы; Ф. Янкоўскага і інш. Выданне шматтомнай працы "Беларуская народная творчасць". Дзейнасць Ф. Янкоўскага. Выданне "Слоўніка беларускай народнай фразеалогіі" Е. Мяцельскай і Я. Камароўскага, слоўнікаў устойлівых спалучэнняў Г. Юрчанкі. Фразеалагічныя слоўнікі для школьнікаў. Новыя напрамкі фразеаграфіі. Дзейнасць І. Лепешава, Г. Малажай. Стварэнне перакладных (двухмоўных) фразеалагічных слоўнікаў (І. Кісялёў; Л. Корсак і Л. Марціновіч; З. Санько і інш.). Праблемы станаўлення фразеалогіі як галіны мовазнаўства (працы А. Аксамітава, Г. Базыленкі, Ф. Янкоўскага і інш.). Беларуска-іншамоўныя сувязі ў галіне фразеалогіі ў артыкулах К. Гюлумянц. Пытанні фразеалагічнай стылістыкі і дыялектнай фразеалогіі ў манаграфіях М. Даніловіча, У. Коваля, І. Лепешава, Ф. Янкоўскага. Вывучэнне мастацкіх моўных сродкаў і праблем функцыянавання фразеалагізмаў у тэксце.

Лінгвастылістычныя даследаванні.

Распрацоўка стылістыкі і пытанняў культуры мовы. Абмеркаванне пытанняў культуры мовы беларускімі пісьменнікамі (выказванні Я. Коласа, К. Крапівы, К. Чорнага і інш.). Даследаванні па пытаннях культуры мовы М. Абабуркі, Г. Арашонкавай і В. Лемцюговай, А. Каўруса, П. Сцяцко, Р. Шкрабы, У. Юрэвіча, Ф. Янкоўскага, А. Яскевіча і інш. Складванне стылістыкі як асобнай галіны беларускага мовазнаўства. Стварэнне першых вучэбных дапаможнікаў па стылістыцы беларускай мовы. Дзейнасць А. Каўруса, А. Юрэвіч, М. Цікоцкага. Культура маўлення як аб’ект вывучэння. Выданне вучэбных дапаможнікаў І. Лепешава, Т. Тамашэвіча. Праблемы лінгвістычнага аналізу тэксту ў працах І. Лепешава, Г. Малажай і інш. 

Назіранні над моўна-стылістычнымі асаблівасцямі мастацкіх твораў і іншых тэкстаў. Манаграфічныя даследаванні пра моватворчасць пісьменнікаў (М. Абабурка, А. Адамовіч, А. Каўрус, І. Лепешаў, В. Рагаўцоў, В. Рагойша, Т. Сцяшковіч, Т. Трыпуціна і інш.). Пашырэнне тэматыкі лінгвастылістычных даследаванняў мастацкіх тэкстаў. Актуальнасць лінгвастылістычных даследаванняў.

Дыялекталагічныя даследаванні.

Вывучэнне дыялектнага ландшафту Беларусі. Лінгвістычная геаграфія, манаграфічнае апісанне дыялектаў, дыялектная лексікаграфія – новыя напрамкі пасляваенных дыялекталагічных даследаванняў. Стварэнне "Дыялекталагічнага атласа беларускай мовы". Выданне "Лінгвістычнай геаграфіі і групоўкі беларускіх гаворак", "Лексічнага атласа беларускіх народных гаворак" у 5 тамах. Падрыхтоўка Агульнаславянскага лінгвістычнага атласа. Першыя вучэбныя дапаможнікі па беларускай дыялекталогіі. Стварэнне дыялектнай хрэстаматыі "Вусная беларуская мова". Роля праведзеных даследаванняў і новыя напрамкі развіцця дыялекталогіі.

Вывучэнне структурных асаблівасцей дыялектаў. Манаграфіі, прысвечаныя дыялектнай фанетыцы (Т. Вайтовіч, Ф. Клімчук, І. Яшкін і інш.) і граматыцы (Ю. Мацкевіч, С. Прохарава, А. Чабярук і інш.). Рэгіянальная лексікалогія і лексікаграфія. Дзейнасць А. Станкевіч. Стан і перспектывы дыялекталагічных даследаванняў.

Вывучэнне гісторыі беларускай мовы.
Распрацоўка агульных пытанняў беларускага гістарычнага мовазнаўства. Вывучэнне гістарычнай фанетыкі і граматыкі беларускай мовы. Гісторыя часцін мовы ў даследаваннях лінгвістаў (манаграфіі М. Булахава, М. Жыдовіч, Д. Лявончанкі). Вывучэнне марфалагічных катэгорый (працы А. Груцы, І. Крамко, Т. Ясіньскай-Сохі і інш.). Стварэнне вучэбных дапаможнікаў па беларускай гістарычнай фанетыцы і граматыцы (А. Бірала, М. Булахаў, А. Булыка, П. Вэкслер, А. Жураўскі, Ф. Янкоўскі і інш.). 

Вывучэнне гістарычнай лексікалогіі беларускай мовы. Апісанне тэматычных груп старабеларускай лексікі на матэрыяле пісьмовых помнікаў (манаграфіі І. Козырава, Л. Малчанавай, К. Скурата і інш.). "Гістарычная лексікалогія беларускай мовы" (Мн., 1970). Пытанні фарміравання старабеларускай лексікі і іншамоўных уплываў у працах А. Булыкі. Выданне гістарычнага і этымалагічнага слоўнікаў беларускай мовы. Актуальныя праблемы гістарычнай лексікалогіі.

Вывучэнне гісторыі беларускай літаратурнай мовы. Выданне "Хрэстаматыі па старажытнай беларускай літаратуры" А. Коршунава (Мн.,1959). Перавыданне пісьмовых помнікаў. "Хрэстаматыя па гісторыі беларускай мовы", складзеная У. Анічэнкам, П. Вярховым, А. Жураўскім і Я. Рамановіч. Вывучэнне мовы асобных помнікаў старажытнага пісьменства ў працах У. Анічэнкі, А. Булыкі, Н. Вайтовіч, І. Гапоненка, А. Дзядовай, I. Клiмава, В. Несцяровіча, М. Новiка, Н. Перавалавай, М. Свістуновай, У. Свяжынскага і інш. Стварэнне вучэбных дапаможнікаў і манаграфій па гісторыі беларускай літаратурнай мовы (А. Жураўскі, Л. Шакун, І. Крамко, А. Юрэвіч, А. Яновіч і інш.). 

Параўнальнае вывучэнне беларускай мовы.

Даследаванні ў галіне ўсходнеславянскай кампаратывістыкі. Апісанне беларускай мовы ў параўнанні з іншымі славянскімі мовамі ў энцыклапедычных даведніках і вучэбных дапаможніках. Вывучэнне кантактаў паміж мовамі і іх вынікаў. Працы параўнальна-гістарычнага характару ў беларускім мовазнаўстве (У. Анічэнка, А. Булыка, М. Гурскі, І. Козыраў, Ц. Ломцеў і інш.). Даследаванні В. Баркоўскага, Л. Вардамацкага, П. Вярхова, А. Гіруцкага, М. Канюшкевіч, А. Манаенкавай, А. Міхневіча, Г. Цыхуна і інш.

Параўнальнае вывучэнне беларускай мовы і іншых моў. Даследаванне беларускай мовы ў параўнанні з іншымі славянскімі мовамі (працы У. Жураўля, С. Запрудскага, А. Кожынавай, І. Лекава, В. Маславай, Н. Мячкоўскай, Г. Пальцава, Б. Плотнікава, І. Роўды, А. Супруна, Г. Цыхуна і інш.). Параўнанне беларускай мовы з неславянскімі мовамі (працы В. Няхай і Т. Паплаўскай; В. Паўлоўскага і М. Шараметы; А. Шаранды і інш.). Перспектывы супастаўляльна-тыпалагічнага вывучэння беларускай мовы.

Беларускае мовазнаўства пачатку ХХІ ст. Асноўныя напрамкі лінгвістычных даследаванняў. Лінгвакультуралагічныя працы беларускіх мовазнаўцаў. Сацыяльная лінгвістыка. Камп’ютэрная лінгвістыка. Працы па гісторыі беларускага мовазнаўства (Г. Кулеш, С. Запрудскi Гiсторыя беларускага мовазнаўства (1918–1941): Хрэстаматыя).

Асноўная літаратура


Беларуская мова: Энцыклапедыя. Мн., 1994.


Беларускае мовазнаўства: Бібліяграфічны ўказальнік (1825 — 1965). Мн., 1967.


Беларускае мовазнаўства: Бібліяграфічны паказальнік (1966 — 1975). Мн., 1980.


Беларускае мовазнаўства: Бібліяграфічны паказальнік (1976 —1985). Мн., 1993.


Беларускае мовазнаўства: Бібліяграфічны паказальнік (1986 —1991). Мн., 2004.


Булахов М. Г. Восточнославянские языковеды: биобиблиографи-ческий словарь. Т. 1‑ 3. Мн., 1976‑1978.


Германовіч І. К. Беларускія мовазнаўцы: Нарысы жыцця і навуковай дзейнасці. Мн., 1985. Другое выд.: У двух тамах. Мн., 2006, 2008.
Гісторыя беларускага мовазнаўства (1918–1941). Хрэстаматыя для студэнтаў філалагічнага факультэта ў 2-х частках. Укладальнікі – Запрудскі С.М., Кулеш Г.І. Мн., 2005, 2008.

Гуліцкі М.Ф. Нарысы гісторыі беларускай лексікаграфіі (ХІХ – пачатак ХХ ст.). Мн., 1978.

Жураўскі А. І.,Крывіцкі А. А. Беларускае мовазнаўства ў Акадэміі навук БССР. Мн., 1979.


Прыгодзіч М. Р. Беларускае мовазнаўства. Мн., 2006.


Рагаўцоў В.І. Гісторыя мовазнаўства. Магілёў, 2005.


Тамашэвіч Т. І. Гісторыя беларускага мовазнаўства. Мн., 1991.


Шакун Л. М. Гісторыя беларускага мовазнаўства. Мн., 1995.

Дадатковая літаратура


Античные теории языка и стиля. М. ‑ Л., 1936.


Бандарчык В.К. Гісторыя беларускай этнаграфіі ХІХ ст. Мн., 1964.

Булахов М.Г. Евфимий Федорович Карский: Жизнь, научная и общественная деятельность. Мн., 1981.


Виноградов В. В. История лингвистических учений. М., 1978.


История лингвистических учений: Древний мир. Л., 1980.

Запрудскі С.М. Акадэмічная канферэнцыя па рэформе беларускага правапісу і азбукі 1926 г. // Веснік БДУ. Серыя 4. 2004. № 3.
Запрудскі С. Правапісныя рэформы ў славянскіх літаратурных мовах у ХХ стагоддзі. Даклад на ХІІ Міжнародным з’ездзе славістаў. Мн., 1998.

Інстытут беларускай культуры. Мн., 1993.

Кондрашов Н. А. История лингвистических учений. М., 1979.


Красней В. П. Пошукі прынцыпаў і шляхоў распрацоўкі беларускай нацыянальнай тэрміналогіі на пачатку ХХ ст. // Тэрміналагічны бюлетэнь. Вып. 1. Мн., 1997.

Мечковская Н. Б. Ранние восточнославянские грамматики. Мн., 1984.

Мысліцелі і асветнікі Беларусі. Мн., 1985.
Плотнікаў Б.А. Кароткая гісторыя беларускай мовы і мовазнаўства. Мн., 2002.


Працы Акадэмічнае канферэнцыі па рэформе беларускага правапісу і азбукі. Мн., 1927. 

Рамановіч Я., Юрэвіч А. П. А. Бузук. Мн., 1969.

Хто ёсць хто ў сучаснай беларускай лінгвістыцы. Мн., 1997.

Цыхун Генадзь. Институт белорусской культуры (Инбелкульт) и начало белорусской славистики // Histoire de la slavistique: le role des institutions. Sous la direction de Antonia Bernard. Paris, 2003.

